શૈખ સદુક (ર.અ.)એ તે હઝરત (અ.સ.)થી રિવાયત કરી છે કે જે શખ્સ આશુરાના દિવસે પોતાની જરૂરિયાતના માટે કોશિષને તર્ક કરી દે તો ખુદાવન્દે આલમ તેની દુનિયા અને આખેરતની જરૂરતોંને પુરી કરી દેશે. અને જે શખ્સ આશુરાના દિવસને પોતાના માટે મુસીબત અને તકલીફ તથા રંજો ગમનો દિવસ ગણે અને રૂદન તથા વિલાપ કરે તો ખુદાવન્દે આલમ કયામતના દિવસને તેના માટે ખુશી અને ઉલ્લાસનો દિવસ બનાવશે, અને તેની આંખોને જન્નતમાં અમારા થકી ઉજ્જવળ કરશે, અને જે શખ્સ આશુરાના દિવસને બરકતનો દિવસ સમજે અને તે દિવસે બરકત માટે ખાવા પીવાના સામાન ભેગો કરે તો તે ભેગા કરેલા માલ-સામાનમાં હરગિઝ બરકત નહીં થાય. અને ખુદાવન્દે આલમ કયામતના દિવસે તેને યઝીદ, અબ્દુલ્લાહ બિન ઝીયાદ અને ઉમરે સઅદ (લ.અ.)ની સાથે જહન્નમના સૌથી નીચલા દરજ્જામાં મેહશુર કરશે.